Yal tamurt deg umaḍal tesԑa tigejda d isulas i ɣef tebna taɣerma-nes ;amdeya n tgejda-agi ad-naf ansayen yettwaḥsaben seg terkizin tigejdanen yebnun tudert n yal amdan di tmetti-ines anda yettidir. I yal win yebɣan ad i wali aswir n yal timetti di yal tamurt ur yaḥwağ ara ad yennadi ɣer lebԑid yesfek fell-as kan ad yeldi allen-is mliḥ ɣer wayen akk tekseb si tama n wansayen d leԑwayed ,acku yineggura-agi nutni i- d lemri n yal agdud .Xas tt-ԑeddin wussan d yissegassen ansayen n tjadidt tteɣiman-d si tsuta ɣer tayeḍ,ilaq kan ad nesaḥbiber fell-asen; akken i d yenna Mouloud Mammeri deg awal-is : «Axxam ibennu ɣef ujeggu ,ajeggu-nneɣ nukni s yimaziɣen , d ayen akk i-d -aɣ-d ğğan lejdud-nneɣ i yimezwura ,d win akk ilaq adnejmeԑ»1, imi ansayen d nutni i- d aferdis agejdan i wakken tudert n yal amdan ad tesԑu anamek d lmeԑna , i yisen ad tban tamagit n yal amdan di tudert-is.